E-4548/2008

Mál þetta, sem dómtekið var að loknum munnlegum málflutningi 10. mars sl., er höfðað með stefnu birtri 2. júní 2008.

Stefnandi er S-kk-nf G-kk-nf, Grenigrund 48, Akranesi, en stefndi er LF verk ehf., Litlakrika 33, Mosfellsbæ.

Stefnandi gerir þá kröfu að stefndi verði dæmdur til að greiða honum 432.811 krónur ásamt dráttarvöxtum samkvæmt 1. mgr. 6. gr. laga um vexti og verðtryggingu nr. 38/2001 af 94.321 krónu frá 1. nóvember 2007 til 1. janúar 2008, af 189.732 krónum frá þeim degi til 1. febrúar 2008, en af stefnufjárhæðinni, 432.811 krónum, frá þeim degi til greiðsludags. Þá er krafist málskostnaðar.

Endanleg krafa stefnda er sú að dómkrafan verði lækkuð verulega. Þá er krafist málskostnaðar að mati dómsins.

Málavextir

Málavextir eru þeir að stefnandi starfaði hjá stefnda á árinu 2007 og fram í janúar 2008. Umsamið tímakaup var 1.600 krónur fyrir dagvinnu og 2.880 krónur fyrir eftirvinnu, auk orlofs 10,17%.

Með bréfi 21. janúar 2008 var stefnanda sagt upp störfum hjá stefnda. Uppsagnarbréfið hljóðaði þannig: „Hér með er þér sagt upp störfum hjá LF VERK EHF. Þú hefur mánaðaruppsagnarfrest og miðast hann frá og með næstu mánaðamótum. En uppsögnin miðast við daginn í dag. Þér er bent á að skila peysum og vinnufatnaði sem er í eigu LF Verks ehf og einnig farsímum sem eru einnig í eigu LF Verks ehf. á skrifstofu LF Verks ehf sem fyrst eða þegar þú hefur lokið við að vinna upp mánaðar uppsagnarfrestinn þinn.“ Undir bréfið ritaði A-kvk-nf J-kvk-nf Ó-kvk-nf, forsvarsmaður stefnda. Stefnandi fékk bréfið í hendur samdægurs.

Í stefnu segir að stefnandi hafi ekki verið viss um hvernig skilja ætti bréfið og því hafi hann strax rætt við forsvarsmenn stefnda. Hafi þeir tjáð honum að þess væri óskað að hann léti strax af störfum. Í greinargerð stefnda segir hins vegar að þegar stefnanda hafði verið afhent uppsagnarbréfið, hafi hann yfirgefið vinnustaðinn fyrirvaralaust og án nokkurra tilkynninga. Því hefði stefndi litið svo á að hann hefði hætt samstundis og ekki kosið að vinna í uppsagnarfrestinum. Daginn eftir, 22. janúar 2008, hefði stefndi síðan sent stefnanda símskeyti, þar sem stefnanda var tilkynnt að litið væri á brotthvarf hans sem alvarlega vanefnd á vinnusamningi. Því bæri honum aðeins laun til 21. janúar. Stefndi hefði af þessum sökum greitt stefnanda laun til þess dags. Fram kemur í stefnu að stefnandi hafi byrjað í nýju starfi 1. febrúar 2008.

Stefnandi gaf sjálfur skýrslu við aðalmeðferð málsins. Þá var tekin símaskýrsla af fyrirsvarsmönnum stefnda, Ö-kvk-þgf J-kvk-þgf Ó-kvk-þgf og H-kk-þgf H-kk-þgf O-kk-þgf. Auk þess var tekin símaskýrsla af vitninu G-kk-þgf B-kk-þgf S-kk-þgf. Verður vikið að framburði þeirra eftir þörfum.

Málsástæður stefnanda og lagarök

Stefnandi byggir málatilbúnað sinn á því að stefndi hafi eingöngu greitt honum laun fram að hádegi 21. janúar 2008, og það án þess að leggja til grundvallar yfirlit stefnanda yfir unninn tíma. Reikni stefndi 92 klst. í dagvinnu og 16,5 klst. í eftirvinnu. Samkvæmt yfirliti stefnanda sjálfs hafi hann unnið 116 klst. í dagvinnu og 26 klst. í eftirvinnu. Samtals telji stefnandi hins vegar að stefnda beri að greiða fyrir janúar 2008 alls 184 klst. í dagvinnu og 42 klst. í eftirvinnu. Stefnandi sundurliðar þennan hluta kröfu sinnar þannig:

184 x 1.600 kr. 294.400,-

42 x 2.880 kr. 120.960,-

Orlof 10,17 % kr. 42.242,-

Samtals kr. 457.602,-

Áður greitt (kr. 214.523,-)

Vangreitt kr. 243.079,-

Á launaseðlum komi fram að launagreiðslur til stefnanda voru lagðar inn á reikning hans í Landsbanka Íslands nr. 0186-26-9123. Á bankayfirlitinu megi sjá greidd laun hans fyrir október og desember 2007. Hafi stefnandi árangurslaust reynt að fá greiddar eftirstöðvar af þeim launagreiðslum. Samkvæmt launaseðli frá stefnda fyrir október 2007 hafi heildarlaun þann mánuð verið 441.737 krónur og frádráttur 193.548 krónur. Því hafi borið að greiða honum 248.189 krónur. Greiðsla til hans hafi hins vegar einungis verið 153.868 krónur, samkvæmt reikningsyfirliti, og því vanti 94.321 krónu. Samkvæmt launaseðli fyrir desember 2007 hafi heildarlaun hans numið 404.721 krónu, en frádráttur 169.433 krónur. Hafi því borið að greiða honum 235.288 krónur, en einungis hafi verið greiddar 139.877 krónur, og vanti 95.411 krónur.

Stefnandi gerir kröfu um laun þann tíma sem hann var án starfa, þ.e. út janúarmánuð 2008. Krafan er um sömu laun það tímabil og stefnandi hafði almennt haft hjá stefnda, þ.e. fyrir 8 tíma í dagvinnu og 2 tíma í eftirvinnu 5 daga vikunnar. Samtals nemur krafan þannig 243.079 krónum. Þá er gerð krafa um greiðslu á vangoldnum launum vegna október og desember 2007, samtals 189.732 krónur. Alls nemi því stefnufjárhæðin 432.811 krónum.

Laun hafi borið að greiða mánaðarlega eftir á og er krafist dráttarvaxta í samræmi við það, þ.e. frá 1. degi næsta mánaðar.

Stefnandi styður kröfu sína um greiðslu skuldarinnar við meginreglur samninga- og kröfuréttar. Jafnframt er vísað til laga nr. 55/1980 um starfskjör launafólks og laga nr. 28/1930 um greiðslu verkkaups. Krafa um orlof er reist á lögum nr. 30/1987, um orlof, en krafa hans um dráttarvexti styðst við 1. mgr. 5. gr. og 1. mgr. 6. gr. laga nr. 38/2001, um vexti og verðtryggingu. Málskostnaðarkrafa byggist á XXI. kafla laga nr. 91/1991, um meðferð einkamála.

Málsástæður stefnda og lagarök

Stefndi byggir á því að stefnanda hafi verið sagt upp störfum með lögmætum hætti og aldrei hafi annað staðið til af hálfu stefnda en að virða uppsagnarfrest stefnanda. Stefnandi hafi aftur á móti tekið þá ákvörðun af sjálfsdáðum að hætta störfum samstundis. Það sé alrangt að stefndi hafi óskað þess að stefnandi léti strax af störfum. Stefnandi hafi þannig algerlega brugðist starfsskyldum sínum og fyrirgert þar með rétti sínum til launagreiðslna í uppsagnarfresti. Stefndi hafi brugðist strax við háttsemi stefnanda með því að senda honum skeyti þar sem tilkynnt hafi verið að litið væri á brotthvarf hans af vinnustað sem verulega vanefnd á ráðningarsamningi, og þar af leiðandi yrðu laun í uppsagnarfresti ekki greidd. Stefnandi hafi horfið til annarra starfa rúmri viku síðar og renni það stoðum undir að hann hafi ekki ætlað sér að vinna í uppsagnarfresti hjá stefnda. Þá hafi stefnandi ekki mótmælt umræddu skeyti, sem hann fékk afhent daginn eftir uppsögnina, 22. janúar 2008.

Stefndi hafnar skráningu vinnustunda í tímaskýrslu stefnanda sem órökstuddri. Laun fyrir janúar 2008 hafi verið greidd samkvæmt tímaskráningu stefnda og stefnandi ekki gert athugasemdir við launaseðilinn fyrr en rúmum mánuði eftir greiðslu launa. Þær vinnustundir sem greitt hafi verið fyrir samkvæmt nákvæmum verkskýrslum stefnda hafi verið vinnustundir stefnanda eins og þær komu fram á launaseðli.

Stefndi styður kröfur sínar við meginreglur samninga- og kröfuréttar. Málskostnaðarkrafa hans er reist á XXI. kafla laga nr. 91/1991, um meðferð einkamála.

Niðurstaða

Upphaflega krafðist stefndi aðallega sýknu af öllum kröfum stefnanda. Við aðalmeðferð málsins féll stefndi frá sýknukröfu sinni og viðurkenndi dómkröfur stefnanda að því er laut að vangoldnum launum fyrir mánuðina október og desember 2007. Verður krafa stefnanda því tekin til greina hvað þennan hluta kröfu hans varðar. Eftir stendur ágreiningur aðila um það hvort stefnanda beri laun í uppsagnarfresti og hvort laun hans fyrir janúarmánuð 2008 hafi verið rétt reiknuð.

Óumdeilt er að stefnanda var sagt upp störfum 21. janúar 2008. Samkvæmt framburði stefnanda sjálfs, og annarra þeirra er gáfu skýrslu fyrir dóminum, var honum afhent uppsagnarbréfið um hádegisbil þann dag og hætti hann þá störfum. Greinir aðila á um hvort stefndi hafi óskað eftir því að stefnandi léti strax af störfum, eða hvort stefnandi hafi hætt af sjálfsdáðum.

Í uppsagnarbréfi stefnanda segir að hann hafi mánaðar uppsagnarfrest og miðist hann við næstu mánaðamót, en uppsögn miðist við dagsetningu uppsagnarbréfs. Þá er stefnanda bent á að skila peysum og vinnufatnaði í eigu stefnda sem og farsímum sem fyrst, eða þegar stefnandi hafi lokið við að vinna upp mánaðar uppsagnarfrest. Að mati dómsins er ekki hægt að skilja orðalag uppsagnarbréfs stefnanda öðru vísi en svo að ætlast sé til þess að stefnandi vinni út uppsagnafrest sinn, sem sé einn mánuður. Varðandi samskipti aðila eftir að stefnandi fékk uppsagnarbréfið í hendur stendur orð gegn orði. Gegn eindregnum mótmælum stefnda verður hins vegar að telja ósannað að stefndi hafi óskað eftir því að stefnandi léti samstundis af störfum eftir afhendingu þess, og verður stefnandi að bera hallann af þessum sönnunarskorti. Með því að hverfa fyrirvaralaust frá störfum brást stefnandi starfsskyldum sínum og fyrirgerði um leið rétti sínum til launagreiðslna í uppsagnarfresti. Stefnda var því heimilt að fella niður launagreiðslur eftir að stefnandi hvarf frá störfum á hádegi 21. janúar 2008.

Samkvæmt framlögðum launaseðli voru stefnanda greidd laun fyrir alls 92 klst. í dagvinnu og 16,50 stundir í yfirvinnu fyrir janúarmánuð 2008. Kveðst stefndi byggja launagreiðslur til stefnanda á skráningu vinnustunda í tímaskýrslu hans. Nær tímaskýrsla sú, sem stefndi hefur lagt fram, eingöngu yfir tímabilið frá 14. janúar 2008 til og með 18. sama mánaðar. Samkvæmt henni er vinnutími stefnanda skráður 10 stundir dag hvern dagana 14. – 17. janúar, en 8 stundir 18. janúar. Er tímaskráning stefnda þessa daga að öllu leyti í samræmi við tímaskráningu stefnanda, utan þess að dagana 14. og 17. janúar skráir stefnandi 0,5 klst. meira í yfirvinnu hvorn dag. Gegn mótmælum stefnda verður stefnandi að bera hallann af þeim mismun sem er hér á tímaskráningu aðila, og ber því að miða við tímaskráningu stefnda.

Hvað varðar tímabilið frá áramótum og fram til 13. janúar 2008 er engum gögnum öðrum til að dreifa en tímaskráningu stefnanda. Hefur stefndi ekki lagt fram nein gögn varðandi þetta tímabil og ber því að fallast á það með stefnanda að tímaskýrslur hans verði lagðar til grundvallar við útreikning launa fyrir umrætt tímabil. Þá er og til þess að líta að nánast fullt samræmi er milli tímaskýrslna stefnanda og stefnda fyrir vikuna 14. - 18. janúar 2008. Af því verður ekki annað ráðið en að launagreiðslur stefnda til stefnanda hafi að mestu byggst á tímaskráningu stefnanda sjálfs.

Við aðalmeðferð málsins hélt stefndi því fram að stefnandi hefði verið frá störfum fyrstu daga janúarmánaðar. Gegn mótmælum stefnanda verður að telja allar slíkar fullyrðingar stefnda ósannaðar og verður stefndi að bera hallann af þeim sönnunarskorti. Við útreikning launa stefnanda ber því að miða við að stefnandi hafi verið við störf alla virka daga janúarmánaðar 2008, fram til þess er honum var sagt upp störfum á hádegi 21. þess mánaðar. Er þar um að ræða dagana frá 2. - 4. janúar, 7. - 11. janúar og 14. - 18. janúar, sem og hálfan daginn 21. janúar. Er því um að ræða alls 13 og hálfan dag. Samkvæmt þessu átti stefnandi því rétt til launa sem nam tímakaupi fyrir alls 108 dagvinnustundir og alls 25 yfirvinnustundir fyrir janúarmánuð 2008. Miðað við 1.600 krónur sem tímakaup í dagvinnu nemur fjárhæðin 172.800 krónum, en 72.000 krónum fyrir yfirvinnu, miðað við 2.880 krónur fyrir hvern tíma í yfirvinnu. Að viðbættu orlofi, 10,17%, eða 24.896 krónum, nemur fjárhæðin alls 269.696 krónum. Frá þeirri fjárhæð dregst innborgun stefnda vegna launa stefnanda í janúarmánuði 2008, 214.523 krónur. Samkvæmt því nema vangoldin laun stefnanda fyrir þann mánuð 55.173 krónum, og ber stefnda að greiða stefnanda þann mismun.

Með vísan til þess sem að ofan hefur verið rakið er það niðurstaða dómsins að stefnda beri að greiða stefnanda alls kr. 244.905 krónur (94.321,- + 95.411,- + 55.173,-), ásamt dráttarvöxtum líkt og í dómsorði greinir.

Með hliðsjón af úrslitum málsins, sbr. og 1. mgr. 130. gr. laga nr. 91/1991, um meðferð einkamála, verður stefndi dæmdur til að greiða stefnanda málskostnað, sem telst hæfilega ákveðinn 200.000 krónur.

I-kk-nf E-kk-nf héraðsdómari kvað upp dóm þennan.

D Ó M S O R Ð:

Stefndi, LF verk ehf., greiði stefnanda, S-kk-þgf G-kk-þgf, 244.905 krónur, ásamt dráttarvöxtum samkvæmt 1. mgr. 6. gr. laga um vexti og verðtryggingu nr. 38/2001 af 94.321 krónu frá 1. nóvember 2007 til 1. janúar 2008, af 189.732 krónum frá þeim degi til 1. febrúar 2008, en af 244.905 krónum frá þeim degi til greiðsludags.

Stefndi greiði stefnanda 200.000 krónur í málskostnað.

I-kk-nf E-kk-nf